杪春再遊廬山（吳汝煜、胡可先云此詩爲涉兄李渤作，見《唐才子傳校箋》卷五。）
作者：李涉
朝代：唐

paragraphs: 二十七年別，煙雲如昨辭。
偶逢行春日，得遂歸山期。
曉駕出湓城，晚會東林師。
巡廊閱衆院，遍讀新舊詩。
蕭魏故已塵，符楊亦川馳。
拂牀歸塵壁，再覔舊遊詩。
南訪靜（應作「靖」）節居，石臺有遺基。
紅葩列澗艷，碧蔦懸林絲。
迢遞二霄峯，晴雲間出危。
壇空仙馭遠，谷斷啼猿悲。
白鹿舊洞門，五老東一枝。
當時手結茅，聚族長在玆。
孫姪皆後來，非我昔所知。
生爲前世翁，安得不涕垂？
白髪唯兩人，形骸久支離。
雖同故山會，草草如路歧。
惆悵塵中身，何由重來斯。
無令誚余者，更效《北山移》。
（見《分門纂類唐歌詩》殘本第二冊《天地山川類》卷二十二。
）。